นายกรัฐมนตรี ขอบคุณหัวหน้าส่วนราชการควบคุมการแพร่ระบาดโควิด-19 มอบ ศบค. พิจารณากระตุ้นเศรษฐกิจช่วงเทศกาลสงกรานต์
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมประชุมคณะหัวหน้าส่วนราชการระดับกระทรวง หรือเทียบเท่าครั้งแรกปี 2564 ผ่านระบบ VDO Conference จากทำเนียบรัฐบาล โดยระหว่างเป็นประธานการประชุม นายกฯกล่าวถึงสถานการณ์การแพร่ระบาดของโควิด-19 ขอบคุณทุกส่วนราชการร่วมมืออย่างเต็มที่ในการรับมือการแพร่ระบาดระลอกใหม่และมีผลสำเร็จตามลำดับจนสามารถควบคุมได้ สถิติผู้ติดเชื้อลดลง ซึ่งเป็นการดีที่จะทำให้เศรษฐกิจต่างๆ ดีขึ้น โดยเฉพาะช่วงสงกรานต์ที่จะมาถึง จึงมอบหมายให้ ศบค. พิจารณาเพิ่มเติมแล้ว ว่าจะทำอย่างไรให้ทุกอย่างเคลื่อนไหวได้ ในทางที่จะทำให้เกิดผลดีต่อประชาชนโดยตรงส่วนเรื่องของวัคซีนวันนี้ มีข่าวจากหลายทางด้วยกัน ทั้งดีและไม่ดี ทั้งชมและไม่ชม หรือมีทั้งส่วนที่ไม่ชมแล้วแช่งอีกด้วย ดังนั้นจะต้องร่วมมือกันสร้างความเข้าใจ ว่ารัฐบาลพยายามอย่างเต็มที่แล้ว ที่จะทำด้วยความซื่อสัตย์สุจริต ไม่ได้ต้องการผลประโยชน์จากใครทั้งสิ้น วันนี้สิ่งที่ทำก็ทำตามขั้นตอนและแนวทางการพิจารณาของบุคลากรทางการแพทย์ เพราะด้านสาธารณสุขของไทย มีชื่อเสียงในระดับต้นๆ ของโลก จึงต้องรับฟัง ไม่เพียงเฉพาะแต่ข้าราชการในปัจจุบัน แต่ยังต้องรวมถึงผู้ทรงคุณวุฒิ อดีตแพทย์ อดีตอธิบดีที่เกี่ยวข้อง นำหลักการมาพิจารณาให้เกิดความเหมาะสม เกิดความปลอดภัยและหลังจากที่เริ่มฉีดวัคซีนแล้ว รู้สึกว่าสังคมดีขึ้น มีความหวังที่จะทำให้สถานการณ์การแพร่ระบาดลดลง แต่โรคยังไม่หมดสิ้นไปจากโลกนี้และแม้ว่าไทยมีสถิติผู้ติดเชื้อลดลง แต่ต่างประเทศกลับเพิ่มขึ้น เพราะประชาชนหลายประเทศไม่สมัครใจฉีดวัคซีน แม้ว่าประเทศนั้นจะมีความพร้อมเรื่องวัคซีนแล้วก็ตาม